FI Euroopan unionin virallinen lehti C 423/5

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2014/C 423/07

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”PRESUNTO DE MELGAÇO”

EY-nro: PT-PGI-0005-01013–2.7.2012

SMM ( X ) SAN ( )

1. Nimi

”Presunto de Melgaço”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Presunto de Melgaço on savustettu kinkku, jonka muoto saadaan leikkaamalla pitkittäin viistoon kärkeä kohti kapenevaksi; kamara ja takasorkka ovat mukana. Tuote pidetään kaupan kokonaisena, viipaleina tai paloina.

Sen ominaisuudet ovat seuraavat:

Sisäiset ominaisuudet: Leikkauspinta on tasainen, väriltään punainen (vaaleanpunaisesta kirkkaanpunaiseen), väri on voimakas ja tasaisen kiiltävä. Rasva on väriltään kellertävänvalkoista ja kiiltävää. Hieman lihaskudoksen sisäistä rasvaa on näkyvissä.

Kemialliset ominaisuudet:

Muuttuja Keskim. Keskipoikkeama Enintään Vähintään pH 5,55 0,09 5,67 5,47 Kosteuspitoisuus (%) 45,20 2,18 47,54 41,55 Proteiinipitoisuus (%) 31,68 2,12 33,56 28,75 Rasvapitoisuus (%) 11,12 2,45 12,67 6,81 Suolapitoisuus (NaCl) (%) 8,98 0,50 10,06 8,58

Aistinvaraiset ominaisuudet: Voimakkaan aromaattinen savustettu kinkku. Rasva on hyväntuoksuista. Kinkun rakenne on lievästi mehukas, kiinteä ja pehmeä; jossain määrin hienosyinen ja kuivahko. Maku on erittäin voimakas, kevyesti hapan, vailla liiallista makeutta, lievästi suolainen ja kevyen savuinen.

3.3 Raaka-aineet (ainoastaan jalostetut tuotteet)

Presunto de Melgaço -kinkun valmistuksen raaka-aineena käytetään tuoreita yli 10 kg:n painoisia Bísara-rotuisten puhdasrotuisten tai risteytettyjen naaras- tai urospuolisten (jälkimmäisessä tapauksessa eläimet on kuohittava alle neljän viikon ikäisinä) sikojen kinkkuja. Siat teurastetaan, kun niiden elinpaino on vähintään 110 kg ja ne ovat vähintään 32 viikon ikäisiä.

Presunto de Melgaço -kinkkujen suolaukseen käytetään lisäaineetonta merisuolaa, ja ne savustetaan käyttäen seuraavista puulajista saatua kuivaa ja pihkatonta puuta:

— Tammi (Quercus);

— Genista (Cytisus);

— Koivu (Betula celtiberica);

— Puukanerva (Erica);

— Vihma (Cytisus baeticus).

Savustuksen jälkeen Presunto de Melgaço voidellaan oliiviöljystä ja chilistä valmistetulla tahnalla.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Presunto de Melgaço -kinkun erityiset tuotantovaiheet, joiden on tapahduttava yksilöidyllä maantieteellisellä alueella, ovat kinkkujen leikkaaminen ja valmistelu; suolaus; kuivaus/savustus; pinnan suojauskäsittely; kypsytys ja säilytys.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Päällysmerkinnöissä on ehdottomasti oltava maininta ”Presunto de Melgaço – Indicação Geográfica Protegida” (suojattu maantieteellinen merkintä) sekä tuotteen tunnus, jonka malli on esitetty jäljempänä.

4. Maantieteellisen alueen tarkka rajaus

Presunto de Melgaço -kinkun maantieteellinen tuotantoalue rajoittuu Melgaçon kuntaan ja käsittää sen kaikki taajamat: Alvaredo; Castro Laboreiro; Chaviães; Cousso; Cristóval; Cubalhão; Fiães; Gave; Lamas de Mouro; Paços; Paderne; Parada do Monte; Penso; Prado, Remoães; Roussas, S. Paio ja Vila.

5. Yhteys maantieteelliseen alkuperään

5.1 Maantieteellisen alueen erityisyys

Presunto de Melgaço -kinkun maantieteellisen tuotantoalueen olosuhteet soveltuvat luonnollisella tavalla sen tuotantoon; ne liittyvät pinnankorkeuteen, erityiseen mikroilmastoon ja savustukseen käytettävään puuhun.

Melgaçon mikroilmastoon vaikuttaa pääasiassa alueen vuoristoisuus, ja sille ovat ominaisia pitkät, kylmät ja kuivat talvet ja kuumat lyhyet kesät. Keskimääräinen (vähimmäis)lämpötila on enintään 11 °C. Maantieteellinen alue sijaitsee yli 1 300 metrin korkeudessa.

Kasvillisuus on kehittynyt erityisissä maaperä- ja ilmasto-olosuhteissa, ja Melgaço mikroilmaston tyypillisiä lajeja ovat tammi (Quercus), koivu (Betula Celtiberica) ja genista (Cytisus app ja Genista spp); vihma (Cytisus baeticus) ja puukanerva (Erica) puolestaan ovat kotoperäisiä lajeja.

Presunto de Melgaço juontaa juurensa ammoisista ajoista. Pienillä viljelylohkoilla harjoitetun kotitarveviljelyn ohella alueella kasvatettiin eräitä kotieläimiä, kuten Bísaro-rotuisia sikoja. Kunnan syrjäisestä sijainnista kaukana suurista tuotanto- ja kulutuskeskuksista johtuneet hankintavaikeudet saivat paikallisväestön kehittämään taitojaan ja osaamistaan sianlihan jalostuksessa ja säilyttämisessä perinteisten suolaus-, kuivaus- ja savustusmenetelmien avulla. Tämä osaaminen on siirtynyt sukupolvelta toiselle meidän päiviimme saakka.

Presunto de Melgaço (”marrã”) kuului jo 3. marraskuuta 1513 annetun peruskirjan mukaisesti kuningas Emanuelille maksettaviin maaveroihin ja prelaatille vuonna 1483 tehdyn Fiãesin luostarin maanvuokrasopimuksen nojalla suoritettaviin maksuihin (Marques, José; 2004).

Viana do Castelon hallintopiirin tilastollisessa vuosikirjassa (osa I, 1932) kerrotaan Melgaçon kunnasta, että siellä tuotetut kinkut ovat arvostettuja, ja ne tunnetaan nimellä ”Presunto de Melgaço”.

Myös isä António Carvalho da Costa (1706) kertoi mainitessaan Melgaçon, että ”(…) Vale da Folian [Melgaçon kunnan taajaman Remoãesin ikivanha nimi] alue tarjoaa paljon hyvää: (…), erinomaisia kinkkuja (…)”.

Silvestre Bernardo Lima (1860) viittaa Presunto de Melgaço kinkkuun ja mainitsee, että ”(…) Melgaçon suuret ja arvostetut kinkut valmistetaan Bísaro-rotuisista sioista (…)”.

Presunto de Melgaço -kinkulla onkin erinomainen maine, mistä on myös asiakirjatodisteita yli 500 vuoden ajalta.

5.2 Tuotteen erityisyys

Presunto de Melgaço erottuu muista markkinoilla olevista samaan tavaraluokkaan kuuluvista tuotteista pitkittäin viistoon kärkeä kohti kapenevaksi leikatun ulkonäkönsä perusteella sekä siksi, että kamara ja takasorkka ovat mukana. Erottavat tekijät liittyvät myös aistinvaraisiin ominaisuuksiin ja erityisesti kevyesti suolaiseen ja hieman savuiseen vivahtavaan makuun.

Presunto de Melgaço -kinkun maine syntyi jo keskiajalla: ”(…) hänelle annettiin runsas tusina kuivattuja raakakypsytettyjä kinkkuja” (Marques, José, 2004).

José Augusto Vieira (1886) vahvistaa: ”(…) Presunto de Melgaço! Tarvittaisiin kokonainen eepos kuvailemaan sen hienostuneen mietoa makua, taivaallista aromia, kirkkaan ruusunpunaista väriä, raikasta hienosyistä rakennetta (…)”.

Myös lihaskudoksen sisäisen rasvan määrä ja laatu ovat ratkaiseva tekijä sianlihan selvästi erottuvien aistinvaraisten ominaisuuksien kannalta; ne takaavat lihan verrattoman ainutlaatuisen mehevyyden, aromin ja pehmeyden.

Vielä muutama Presunto de Melgaço -kinkun kauppaan liittyvä sitaatti menneiltä ajoilta:

”Melgaçon kinkkujen ja niiden tuotantoalueen maine on täysin perusteltu, ja niitä viedäänkin paljon kaikkialle Portugaliin ja Brasiliaan. Liha on Portugalin maukkainta, ja siitä valmistettu kinkku kerrassaan erinomaista” (Pinho Leal, Augusto, 1875).

Jo vuonna 1886 José Augusto Vieira mainitsi Presunto de Melgaço -kinkusta, että ”tätä kuuluisaa kinkkua myydään paljon Galiciaan ja viedään ympäri maata (…)”.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Presunto de Melgaço -kinkun nauttima erinomainen maine yhdistää sen alkuperäalueeseen, ja sen laatuominaisuudet liittyvät erottamattomasti niin tuotantoalueeseen kuin sen väestön erityisosaamiseenkin.

Melgaçon kinkun ainutlaatuisuus ja todisteet sen alkuperästä johtuvat menneiden sukupolvien välittämästä perinteestä, jossa yhdistyy taito hyödyntää saatavilla olevia luonnonvaroja ja inhimillisiä resursseja.

Edellä kuvattu mikroilmasto ja sen ominaisuudet mahdollistavat tuoreen lihan käsittelyn juuri sopivassa lämpötilassa. Niitä täydentää paikallisväestön taito leikata, viimeistellä ja painella kinkut juuri oikeaan muotoon ruhojen lihakkuusluokan ominaisuuksien perusteella. Vain paikallisväestön osaamisen ansiosta voidaan määrittää tarkasti suolauksen kestoaika, joka vaihtelee kinkkujen painosta riippuen 11:stä 21:een päivään, siten että kehittyy tuotteelle ominainen kevyen suolainen maku. Tämä osaaminen on ratkaiseva myös valittaessa oikea tapa suojata, kypsyttää ja varastoida kinkut niin, että niiden tuloksena syntyy Presunto de Melgaçon vakiintunut erinomainen laatu.

Paikallinen väestö hallitsee hyvin savustusprosessin ja siihen käytettävän polttopuun käsittelyn, jotka vaikuttavat savustuksen kestoaikaan. Noin neljän kuukauden kuluttua suolauksesta tapahtuvan savustuksen tarkka kestoaika riippuu puun kuivuusasteesta ja palamisessa vapautuvan savun määrästä, joiden on oltava juuri sopivat, jotta Presunto de Melgaço saa sille ominaisen kevyen savustetun aromin.

Presunto de Melgaçon alkuperää ja laatua koskevien historiallisten viittausten lisäksi viime vuosikymmeniltä voidaan mainita erilaisia ruokakulttuuriin ja ravintoteknologiaan liittyviä tapahtumia sekä kirjallisia viittauksia, jotka todistavat tuotteen verrattomasta laadusta ja ainutlaatuisuudesta.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://www.dgadr.mamaot.pt/images/docs/val/dop_igp_etg/Valor/CE_presunto_Melgaco_IG.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.